SKRIFTLIG FORESPØRGSEL E-0762/03

af Charles Tannock (PPE-DE) til Kommissionen

(12. marts 2003)

Om: Bevarelse af Biebrza-marskområdet i det nordøstlige Polen

Det forlyder, at der er planlagt et større vejbygningsprojekt i det nordøstlige Polen, som vil indebære, at Via Baltica føres gennem Biebrza nationalpark såvel som urskovene i Augustow og Knyszyn. Det forlyder ligeledes, at vejen helt eller delvis finansieres med EU-midler. Biebrza-marskområdet betragtes som et Europas vigtigste vådområder, og der lever her usædvanlig mange forskellige fugle, f.eks. sort og hvid stork, ørn, duehøg, trane, engsnarre, terne, dompap, blåhals og glente såvel som andre dyrearter. Verdensnaturfonden har været inddraget i et tiårigt bevarelsesprojekt med henblik på at beskytte området.

Er disse forlydender korrekte, og i bekræftende fald, har Kommissionen da drøftet vejføringen med de polske myndigheder, f.eks. muligheden for at bruge en af de mange alternative vejføringer? Har Polen indvilliget i at være bundet af kravene i EU's miljødirektiver før tiltrædelsen, og vil EU-støtte til konstruktionsprojekter i alle kandidatlandene før tiltrædelse være betinget af, at de overholder EU's miljølovgivning?

Svar afgivet på Kommissionens vegne af Margot Wallström

(15. april 2003)

Via Baltica er en af vejforgreningerne til korridor nr. I, som blev fastlagt på den anden paneuropæiske transportkonference, der blev afholdt på Kreta i 1994. I januar 1996 blev der nedsat en gruppe på højt plan vedrørende Via Baltica, og denne gruppe har identificeret behovet for at opgradere vejen og for at forsøge at samordne investeringerne fra de nationale budgetter, lån og fællesskabsmidler. Via Baltica følger hovedsagelig vejens allerede eksisterende tracé.

Inden for rammerne af konceptet om den paneuropæiske transportkorridor er det den geografiske udvikling på transportområdet, der skitseres, og ikke transportprojekterne, der defineres. Det står klart, at det først og fremmest er den polske regering, der er ansvarlig for bygning og vedligeholdelse af alle former for infrastruktur på polsk område.

Ud fra en juridisk synsvinkel finder fællesskabslovgivningen kun anvendelse i de nye medlemsstater efter disse medlemsstaters tiltrædelse. Kommissionen er imidlertid af den opfattelse, at medlemsstaterne skal anvende og gennemføre bestemmelserne i regelsættet på miljøområdet i løbet af førtiltrædelsesperioden. Sagt på en anden måde, skal alle nye investeringer være i overensstemmelse med Fællesskabets miljølovgivning.

Kommissionen ønsker at understrege, at der ikke er tildelt støtte fra det strukturpolitiske førtiltrædelsesinstrument (ISPA) til byggeriet af en motorvej gennem nationalparken Biebrza i Polen. Endvidere indgår der ikke noget projekt af denne type i de nuværende forberedte projekter. For så vidt angår de tilfælde, der indebærer EF-førtiltrædelsesfinansiering af store infrastrukturprojekter, skal der anvendes samme standarder som dem, der er fastsat i Fællesskabets miljølovgivning, før der kan bevilges nogen form for fællesskabsstøtte til kandidatlandene. Dette ville bl.a. indebære anvendelse af bestemmelserne i direktivet om vurdering af virkningerne på

miljøet (Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet(1)). Hertil kommer, at ansøgerlandene også ville skulle undersøge, om projekterne berører miljømæssigt følsomme områder, som engang ude i fremtiden ville kunne blive omfattet af beskyttelsen i habitatdirektivet (Rådets direktiv 92/43/EØF af 21. maj 1992 om bevaring af naturtyper samt vilde dyr og planter(2)) eller fugledirektivet (Rådets direktiv 79/409/EØF af 2. april 1979 om beskyttelse af vilde fugle(3)).

Nationalparken Biebrza har en usædvanlig stor naturværdi. Ydermere forekommer det at være mere end sandsynligt, at Biebrza bliver udpeget som en Natura 2000-lokalitet ved Polens tiltrædelse. Dette indebærer anvendelse af stramme bevaringsbestemmelser. I artikel 6 i habitatdirektivet kræves det, at alle medlemsstaterne foretager en fuldstændig vurdering af alle alternativerne til en foreslået investering, der risikerer at have en negativ miljøvirkning på en mulig Natura 2000-lokalitet. Hvis der ikke er nogen alternativ løsning, kan investeringen kun gennemføres, såfremt der er tale om bydende nødvendige hensyn til væsentlige samfundsinteresser, og såfremt alle kompensations- og afhjælpningsforanstaltninger er blevet anvendt.

Kommissionen har tilsendt de polske myndigheder en skrivelse for at henlede deres opmærksomhed på disse spørgsmål og for at sikre sig, at de krav, der er fastlagt i artikel 6 i habitatdirektivet, har fundet anvendelse på dette tilfælde. De polske myndigheder har erklæret, at de to relevante kommuner har udarbejdet en prognose over miljøvirkningen af den foreslåede vejføring. Der er endnu ikke truffet afgørelse om betingelserne for udvikling og anvendelse af området, herunder vejens placering. Myndighederne har forpligtet sig til at holde Kommissionen underrettet om den videre udvikling.

(1) EFT L 73 af 14.3.1997.

(2) EFT L 206 af 22.7.1992.

(3) EFT L 103 af 25.4.1979.